Regnskabet viser ifølge en pressemeddelelse fra banken, at banken fortsætter sin fremgang og at basisindtjeningen for 1. halvår 2019 nåede et rekordniveau på 1,048 milliarder kroner mod 1,011 milliarder kroner året før. - Det er glædeligt, at vi kan fortsætte den positive udvikling og nu forrenter egenkapitalen med 17,2 procent før skat. Dermed er vi i fuld gang med at indfri de forventninger og den tillid, som aktionærerne har vist os før, under og efter fusionen, der blev en realitet i forsommeren 2018, siger bankdirektør Claus Andersen. 1. halvår 2019 har været præget af kundetilgang og travlhed med at servicere både nuværende og nye kunder. Ikke mindst den rekordlave rente og nye muligheder for omlægning af realkreditlån har resulteret i et højt aktivitetsniveau, og den mulighed har ikke mindst nordjyderne grebet: - Omfanget af låneomlægninger har slået alle rekorder, og jeg må personligt sige, at jeg glæder mig over de mange nordjyder, der på den måde sikrer deres økonomi til en ekstrem lav fast rente i flere årtier ud i fremtiden. Det giver en robusthed i privatøkonomien, som vi ikke har set magen til tidligere, siger Claus Andersen. Det høje aktivitetsniveau har betydet, at bankens udlån nu er steget til 34,5 milliarder kroner svarende til en vækst på 8 procent sammenlignet med året før. Nordjyske Bank og Ringkjøbing Landbobank fik i 1. halvår 2019 et resultat før skat på 619 millioner kroner mod 534 millioner kroner i 1. halvår 2018. Banken fastholder derfor forventningerne til resultat før skat for hele 2019 på mellem 900 – 1.200 millioner kroner men nu i toppen af intervallet. Claus Andersen forventer, at efteråret vil byde på et større fokus på pension og optimering af samspillet mellem kundernes formueforhold og gældsforhold.

Opsummering:
Nordjyske Bank, der er en del af Ringkjøbing Landbobank, har haft et meget tilfredsstillende 1. halvår i 2019. Nye kunder og et stort antal låneomlægninger har øget indtjeningen med 16 procent.